Монгол Улсын Их Хурлын 2014 оны хаврын ээлжит чуулганы Аюулгүй байдал, гадаад бодлогын байнгын хорооны 2014 оны 7 дугаар сарын 01-ний өдөр /Мягмар гараг/-ийн хуралдааны гар тэмдэглэл

Аюулгүй байдал, гадаад бодлогын байнгын хорооны дарга, Улсын Их Хурлын гишүүн Ц.Оюунбаатар ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 19 цаг 54 минутад Төрийн ордны “Г” танхимд эхлэв.

**Чөлөөтэй:** Х.Баттулга, Л.Болд, С.Оюун, Л.Цог, Ж.Энхбаяр;

**Өвчтэй:** Сү.Батболд, М.Батчимэг,

***Нэг. Тусгай хяналтын дэд хорооны бүрэлдэхүүнд өөрчлөлт оруулах тухай***

Хэлэлцэж буй асуудалтай холбогдуулан Улсын Их Хурлын Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт П.Туяа, референт С.Эрдэнэчимэг нар байлцав.

Тусгай хяналтын дэд хорооны бүрэлдэхүүнд Улсын Их Хурлын гишүүн Ц.Цолмонг оруулах тухай Улсын Их Хурал дахь “МАХН, МҮАН-ын Шударга Ёс” эвслийн бүлгийн саналыг Улсын Их Хурлын гишүүн Ц.Оюунбаатар танилцуулав.

Танилцуулгатай холбогдуулан Улсын Их Хурлын гишүүдээс асуулт гараагүй болно.

Улсын Их Хурлын дарга З.Энхболд санал хэлэв.

**Ц.Оюунбаатар: -** Тусгай хяналтын дэд хорооны бүрэлдэхүүнд Улсын Их Хурлын гишүүн Ц.Цолмонг оруулах тухай Улсын Их Хурал дахь МАХН, МҮАН-ын Шударга Ёс эвслийн бүлгийн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 0

Бүгд: 11

Гишүүдийн олонхын саналаар дэмжигдлээ.

Тусгай хяналтын дэд хорооны бүрэлдэхүүнд өөрчлөлт оруулах тухайасуудлаар Аюулгүй байдал, гадаад бодлогын байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Г.Батхүү танилцуулахаар тогтов.

***Хуралдаан 19цаг 57 минутад өндөрлөв.***

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ОЮУНБААТАР

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2014 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 2014 ОНЫ 7 ДУГААР САРЫН 01-НИЙ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 19 цаг 54 минутад эхлэв.*

**Ц.Оюунбаатар: -** Ц.Оюунбаатар байна. Р.Амаржаргал гишүүн ирцэд орсон юм байна. Г.Батхүү гишүүн ирсэн байна. Д.Бат-Эрдэнэ гишүүн ирж байна. Ц.Баярсайхан гишүүн ирсэн байна. Б.Болор гишүүн ирсэн байна. Д.Дэмбэрэл гишүүн ирсэн байна. Н.Номтойбаяр гишүүн ирсэн байна. Ё.Отгонбаяр гишүүн ирсэн байна. З.Энхболд гишүүн, Н.Энхболд гишүүн ирсэн байна. Ц.Цолмон гишүүн одоо орж ирж байна.

За хуралдааныг нээлээ. Хэлэлцэх асуудал. Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл хэлэлцэх юм. Хэлэлцэх асуудлаар өөр саналтай гишүүд байна уу? Байхгүй юу. За хэлэлцэх асуудлаа баталлаа.

Тусгай хяналтын дэд хорооны бүрэлдэхүүнд Улсын Их Хурлын гишүүн Ц.Цолмонг оруулах тухай Улсын Их Хурал дахь МАХН, МҮАН-ын Шударга Ёс эвслийн бүлгийн саналыг танилцуулъя. Бүлгийн дарга энэ хуралдаанд сууж байна.

За Улсын Их Хурлын Аюулгүй байдал, гадаад бодлогын байнгын хорооны дарга Ц.Оюунбаатарт санал хүргүүлэх тухай. Улсын Их Хурлын Аюулгүй байдал, гадаад бодлогын байнгын хорооны Тусгай хяналтын дэд хорооны гишүүнээс Улсын Их Хурлын гишүүн О.Баасанхүүг чөлөөлж, Улсын Их Хурлын гишүүн Ц.Цолмонг тус дэд хорооны гишүүнээр зохих журмын дагуу сонгож шийдвэрлэнэ үү.

Улсын Их Хурлын гишүүн, бүлгийн дарга Н.Батцэрэг гэсэн ийм албан бичгээр санал ирснийг танилцуулж байна.

Хэлэлцэж байгаа асуудлаар манай гишүүд асуулт асууж хариулт авна. Асуулттай гишүүн байна уу? За асуултаа тасалъя.

Үг хэлэх гишүүн байна уу?

**З.Энхболд: -** Дүгнэлтдээ бичдэг юм уу. Байнгын хорооны гишүүнээс больчихоор дэд хорооноосоо автоматаар гардаг гэдэг хуулийнхаа заалтыг дурьдчихвал О.Баасанхүүгийн цаашаа ярих юманд нь бас хаалт болох болов уу.

**Ц.Оюунбаатар: -** Дүгнэлтдээ хуулийн заалтыг тусгая гэсэн саналыг хэлж байна.

За Тусгай хяналтын дэд хорооны бүрэлдэхүүнд Улсын Их Хурлын гишүүн Ц.Цолмонг оруулах тухай Улсын Их Хурал дахь МАХН, МҮАН-ын Шударга Ёс эвслийн бүлгийн саналыг дэмжье гэсэн томъёоллоор санал хураалт явуулъя.

11-ээс 11.

Байнгын хорооны санал, дүгнэлт, Улсын Их Хурлын тогтоолын төслийг чуулганы нэгдсэн хуралдаанд оруулна. Санал, дүгнэлтийг хэн танилцуулах вэ. Г.Батхүү дарга танилцуулах уу? За Г.Батхүү дарга илтгэгчээр томилогдлоо. За баярлалаа.

***Хуралдаан 19 цаг 57 минутад өндөрлөв.***

Соронзон хальснаас буулгасан:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД